Torsdag aften fandt tre nye skyderier sted i København. Ingen personer er ramt, oplyser politiet til TV 2.

Københavns Politi måtte rykke talstærkt ud til tre skyderier inden for to timer torsdag aften.

Skyderierne fandt sted i Tingbjerg, ved Folkets Park på Nørrebro - og ved Præstelængen i Nordvest, hvor der blev skudt efter en mand uden banderelationer.

- Den forurettede er på vej hjem. Da han stiger af sin knallert, kommer der en bil op på siden af ham, hvorefter der bliver affyret 3-4 skud. Det er dog kun knallerten, der bliver ramt, siger central efterforskningsleder René Jensen til Ritzau.

Manden har ingen banderelationer, og politiets teori er, at han befandt sig på det forkerte sted på det forkerte tidspunkt.

Mand set skyde op i luften

Den første anmeldelse handlede om skud i området omkring Tingbjerg:

- Klokken 21.20 får vi en anmeldelse om, at der er affyret flere skud i området. En mand er set skyde op i luften - og efterfølgende køre fra stedet, siger vagtchef Henrik Brix.

Lige efter klokken 22 hører politiet selv skud blive affyret omkring Folkets Park ved Nørrebro.

- Vi ser en grå bil køre derfra - og en motorcykelbetjent sætter efter. Jagten efter gerningsmændene ender på Frederiksberg, hvor personerne flygter fra bilen, fortæller vagtchefen, som oplyser, at politiet nu undersøger bilen nærmere.

- Det er vanvittigt

Klokken 23.14 får politiet den tredje anmeldelse. Denne gang i Københavns Nordvestkvarter.

- En person stiger ud af en bil og skyder ét skud efter en person ved en knallert. Skuddet rammer kun knallerten. Efterfølgende flygter personen, som har afgivet skud, forklarer vagtchefen til TV 2.

En anden vagtchef ved politiet kalder torsdag aften situationen for 'vanvittig'.

Efterfølgende har politiet fundet en brændende bil ved Bispeengbuen, hvor to personer er set løbe fra stedet.

Med torsdagens tre skudepisoder runder København 23 skudepisoder på knap to måneder.

Tog mobil politistation i brug

Anmeldelserne om skyderierne i Tingbjerg, på Nørrebro og i Nordvest kommer samme dag, som Københavns Politi indviede en mobil politistation med seks betjente på Blågårds Plads på Nørrebro.

Den mobile politistation er sat ind i et forsøg på at dæmme op for de mange skyderier, som har plaget københavnerne hen over sommeren.

Fredag præsenterer justitsminister Søren Pape Poulsen (K) i øvrigt flere nye tiltag, som skal styrke indsatsen mod banderne.

Det sker på et pressemøde klokken 14.